Document ID: 32007R0824

TARYBOS REGLAMENTAS (EB) Nr. 824/2007
2007 m. liepos 10 d.
nustatantis Bendrijos autonomines tarifines kvotas tam tikriems žuvininkystės produktams ir numatantis tų kvotų valdymą 2007-2009 m. laikotarpiu
(Tekstas svarbus EEE)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
Kai kurių žuvininkystės produktų pasiūla Bendrijoje šiuo metu priklauso nuo importo iš trečiųjų šalių. Bendrija suinteresuota iš dalies arba visiškai sustabdyti muitų taikymą tiems produktams taikant atitinkamo dydžio Bendrijos tarifines kvotas. Siekiant netrukdyti šių produktų plėtros Bendrijoje perspektyvoms ir užtikrinti pakankamą pasiūlą vartotojų pramonės poreikiams patenkinti, reikėtų leisti naudoti minėtas kvotas taikant kintamus muitus, kurie nustatomi atsižvelgiant į produkto padėtį Bendrijos rinkoje.
(2)
Reikėtų užtikrinti, kad visi Bendrijos importuotojai vienodomis sąlygomis ir nuolat galėtų naudotis tomis kvotomis, o kvotoms nustatytos muito normos turėtų būti taikomos visam atitinkamų produktų importui į visas valstybes nares, kol kvotos bus išnaudotos.
(3)
Siekiant užtikrinti bendro kvotų valdymo efektyvumą, valstybėms narėms turėtų būti leidžiama naudotis reikiamais kvotos kiekiais, atitinkančiais jų faktinį importą. Taikant šį valdymo būdą būtinas glaudus valstybių narių ir Komisijos bendradarbiavimas, todėl pirmiausia reikėtų, kad Komisija galėtų stebėti kvotų išnaudojimo tempą, ir apie jį informuotų valstybes nares.
(4)
1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (1), numatoma tarifinių kvotų valdymo sistema, kuri pagrįsta išleidimo į laisvą apyvartą deklaracijų priėmimo datų chronologine tvarka. Šiuo reglamentu nustatomas tarifines kvotas Komisija ir valstybės narės turėtų valdyti pagal tą sistemą.
(5)
2004 m. vasario 24 d. Tarybos reglamentas (EB) Nr. 379/2004, atidarantis tam tikrų žuvininkystės produktų autonomines Bendrijos tarifines kvotas ir numatantis jų tvarkymą (2), nustojo galioti 2006 m. gruodžio 31 d. Laikotarpiui nuo 2007 m. sausio 1 d. iki šio reglamento įsigaliojimo dienos nebuvo nustatyta jokių autonominių tarifinių kvotų. Be to, kad būtų galima pasinaudoti palankiu tarifų režimu, visoms šiuo reglamentu nustatomoms kvotoms yra taikomos galutinio naudojimo sąlygos, todėl šio reglamento negalima įgyvendinti atgaline tvarka. Taigi siekiant užtikrinti tam tikrą ankstesnės kvotų sistemos tęstinumą reikėtų numatyti naują režimą, pagal kurį žuvininkystės produktams, išleistiems į laisvą apyvartą nuo 2007 m. sausio 1 d. iki šio reglamento įsigaliojimo dienos, būtų galima taikyti sumažintą importo muitą. Taikant šį naują režimą turėtų būti tinkamai atsižvelgiama į galutinio naudojimo sąlygas ir turimus konkrečių kvotų kiekius.
(6)
Atsižvelgiant į klausimo skubumą, būtina nustatyti išimtį dėl šešių savaičių termino, numatyto prie Europos Sąjungos sutarties ir Europos Bendrijų steigimo sutarčių pridėto Protokolo dėl nacionalinių parlamentų vaidmens Europos Sąjungoje I dalies 3 punkte,
PRIĖMĖ ŠĮ REGLAMENTĄ:
1 straipsnis
1. Priede išvardytų produktų importo muitų taikymas laikinai sustabdomas, laikantis jame nurodytų tarifinių kvotų, muito normų konkretiems laikotarpiams ir kiekių.
2. 1 dalyje minimos kvotos priede išvardytų produktų importui taikomos tik tuo atveju, jei deklaruota muitinė vertė yra bent jau lygi referencinei kainai, kuri yra nustatyta arba bus nustatyta pagal 1999 m. gruodžio 17 d. Tarybos reglamento (EB) Nr. 104/2000 dėl bendro žuvininkystės ir akvakultūros produktų rinkų organizavimo (3) 29 straipsnį.
2 straipsnis
1 straipsnyje nurodytas tarifines kvotas valdo Komisija, vadovaudamasi Reglamento (EEB) Nr. 2454/93 308a, 308b ir 308c straipsniais.
3 straipsnis
Komisija ir valstybės narės glaudžiai bendradarbiauja siekdamos užtikrinti, kad būtų laikomasi šio reglamento.
4 straipsnis
1. Žuvininkystės produktų, išleistų į laisvą apyvartą nuo 2007 m. sausio 1 d. iki 2007 m. liepos 17 d. ir priklausančių produktams, kuriems taikoma kuri nors iš priede išvardytų tarifinių kvotų, muito normos deklarantui paprašius gali būti sumažintos, kaip nurodyta priede.
2. Prašymas ne vėliau kaip 2007 m. rugpjūčio 14 d. pateikiamas už atitinkamo produkto išleidimą į laisvą apyvartą atsakingai muitinei, nurodant atitinkamą kvotą. Prie prašymo pridedami visi reikalingi dokumentai, įrodantys, kad importuojamiems produktams taikoma atitinkama kvota, ir kad jis buvo arba bus naudojamas pagal galutinio naudojimo sąlygas, nustatytas tai tarifinei kvotai priede.
3. Šis straipsnis taikomas tik tais atvejais, jei tinkamai pagrįsto prašymo priėmimo dieną atitinkamos tarifinės kvotos dar yra likę pakankamai. Reglamento (EEB) Nr. 2454/93 308a, 308b ir 308c straipsnių nuostatos taikomos mutatis mutandis.
5 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2007 m. liepos 10 d.

Labels: 3
17
6